Kommissionens forordning (EF) nr. 37/2004

af 9. januar 2004

om ændring af Rådets forordning (EF) nr. 747/2001 for så vidt angår fællesskabstoldkontingenterne og referencemængderne for visse landbrugsprodukter med oprindelse i Marokko

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 747/2001 af 9. april 2001 om forvaltning af fællesskabstoldkontingenter og referencemængder for varer, der er præferenceberettigede i medfør af aftalerne med visse Middelhavslande og om ophævelse af forordning (EF) nr. 1981/94 og (EF) nr. 934/95(1), særlig artikel 5, stk. 1, litra b), og

ud fra følgende betragtninger:

(1) En aftale i form af brevveksling er indgået den 22. december 2003 mellem Det Europæiske Fællesskaber og Kongeriget Marokko vedrørende gensidige liberaliseringsforanstaltninger og erstatning af protokol nr. 1 og 3 til associeringsaftalen EF-Marokko. Denne nye aftale gælder fra den 1. januar 2004 med undtagelse af artikel 2, 4 og 5 i den nye landbrugsprotokol nr. 1, i det følgende benævnt "den nye protokol nr. 1" om de ordninger, der gælder for import til Fællesskabet af landbrugsprodukter med oprindelse i Marokko. Disse artikler gælder fra den 1. oktober 2003 for så vidt angår indrømmelser for tomater.

(2) Den nye protokol nr. 1 fastsætter nye toldindrømmelser og ændrer de eksisterende indrømmelser indeholdt i bilag II til forordning (EF) nr. 747/2001, hvoraf nogle falder inden for rammerne af fællesskabstoldkontingenter og referencemængder.

(3) For visse landbrugsprodukter, for hvilke de nuværende toldindrømmelser gælder inden for referencemængder, fastsættes det i den nye protokol nr. 1, at der kan indrømmes toldfritagelse inden for toldkontingenter eller toldfritagelse for ubegrænsede mængder.

(4) For at kunne gennemføre toldindrømmelserne i den nye protokol nr. 1 er det nødvendigt at ændre forordning (EF) nr. 747/2001.

(5) Med henblik på at beregne toldkontingenterne i det første år aftalen anvendes, bør det forudses, at, undtagen hvad angår tomater henhørende under KN-kode 0702 00 00, skal mængderne af de toldkontingenter, for hvilke kontingentperioden starter inden den nye aftale træder i kraft, nedsættes proportionelt i forhold til den del af perioden, der er forløbet forud for denne dato.

(6) For at lette forvaltningen af visse eksisterende toldkontingenter fastsat i forordning (EF) nr. 747/2001, bør der tages hensyn til de mængder, der er importeret inden for rammerne af disse toldkontingenter ved afskrivningen på de toldkontingenter, der åbnes i medfør af forordning (EF) nr. 747/2001, ændret ved nærværende forordning.

(7) Det fastsættes i den nye aftale, at toldkontingenter for friske eller kølede tomater skal anvendes fra den 1. oktober 2003. Ved afskrivning på de respektive toldkontingenter, som åbnes i henhold til forordning (EF) nr. 747/2001, ændret ved nærværende forordning, skal der derfor tages hensyn til de mængder, der er overgået til fri omsætning i Fællesskabet fra den 1. oktober 2003 under de eksisterende toldkontingenter for friske eller kølede tomater, der gælder i henhold til forordning (EF) nr. 747/2001.

(8) Ifølge den nye protokol nr. 1 skal mængden af tillægskontingentet for friske og kølede tomater, som gælder fra den 1. november til den 31. maj, hvert år være afhængig af den samlede mængde tomater med oprindelse i Marokko, der er overgået til fri omsætning i Fællesskabet i den forudgående periode fra den 1. oktober til den 31. maj. Kommissionen bør derfor hvert år inden den 1. november tage de mængder, der er overgået til fri omsætning i den forudgående periode fra den 1. oktober til den 31. maj, op til fornyet overvejelse og vedtage bestemmelser til at foretage de nødvendige justeringer af tillægskontingentets størrelse.

(9) Med hensyn til toldkontingenterne for friske eller kølede tomater, bør det i overensstemmelse med den nye protokol nr. 1 fastsættes, at i løbet af hver importsæson fra den 1. oktober til den 31. maj kan uudnyttede mængder af de månedlige toldkontingenter overføres på to bestemte datoer til det tillægskontingent, der gælder for den pågældende importsæson.

(10) I overensstemmelse med den nye protokol nr. 1 bør mængderne af toldkontingenterne for visse varer forhøjes fra den 1. januar 2004 til den 1. januar 2007 på grundlag af fire årlige lige store rater hver svarende til 3 % af disse mængder.

(11) Da bestemmelserne i nærværende forordning skal anvendes fra dagen for ikrafttrædelsen af den nye aftale, bør nærværende forordning træde i kraft så snart som muligt.

(12) Foranstaltningerne i denne forordning er i overensstemmelse med Toldkodeksudvalgets udtalelse -

UDSTEDT FØLGENDE FORORDNING:

Artikel 1

Forordning (EF) nr. 747/2001 ændres som følger:

1) Følgende artikel 3a indsættes:

"Artikel 3a

Særlige bestemmelser for toldkontingenter for tomater med oprindelse i Marokko

For tomater under KN-kode 0702 00 00, der overgår til fri omsætning i hver periode fra 1. oktober til 31. maj, i det følgende benævnt 'importsæson', stoppes træk på de månedlige toldkontingenter, som gælder for løbenummer 09.1104 i månederne 1. oktober til 31. december og i månederne 1. januar til 31. marts, hvert år den 15. januar og den anden arbejdsdag efter den 1. april. På den følgende arbejdsdag fastslår Kommissionens tjenestegrene den uudnyttede del af hver af disse toldkontingenter og gør den tilgængelig under det tillægskontingent, der er gældende for den pågældende importsæson under løbenummer 09.1112.

Fra disse datoer skal alle retroaktive træk på alle månedlige toldkontingenter, der er stoppet, og enhver efterfølgende tilbageførsel af uudnyttede mængder til alle månedlige toldkontingenter, der er stoppet, foretages på det tillægskontingent, der gælder for den pågældende importsæson."

2) Bilag II erstattes af teksten i bilaget til denne forordning.

Artikel 2

1. For kontingentperioder, der stadig er åbne 1. januar 2004, skal der ved afskrivning på de toldkontingenter, der er indeholdt i bilag II til forordning (EF) nr. 747/2001, ændret ved nærværende forordning, tages hensyn til de mængder, der i henhold til forordning (EF) nr. 747/2001 er overgået til fri omsætning i Fællesskabet inden for toldkontingenterne med løbenummer 09.1115, 09.1122, 09.1130, 09.1133, 09.1135, 09.1136 og 09.1137.

2. De mængder tomater under KN-kode 0702 00 00, der i henhold til forordning (EF) nr. 747/2001 er overgået til fri omsætning i Fællesskabet fra den 1. oktober 2003 inden for toldkontingenterne med løbenummer 09.1116, 09.1189 og 09.1190, skal der tages hensyn til ved afskrivning på de toldkontingenter, der åbnes for disse produkter fra den dato i overensstemmelse med bilag II til forordning (EF) nr. 747/2001, ændret ved nærværende forordning.

Artikel 3

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. januar 2004, dog ikke for toldkontingenterne nævnt i tredje og fjerde afsnit.

Toldkontingenterne under løbenummer 09.1104 for tomater henhørende under KN-kode 0702 00 00 skal anvendes fra den 1. oktober 2003.

Toldkontingenter under løbenummer og 09.1112 for tomater henhørende under KN-kode 0702 00 00 skal anvendes fra den 1. november 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. januar 2004.

På Kommissionens vegne

Frederik Bolkestein

Medlem af Kommissionen

(1) EFT L 109 af 19.4.2001, s. 2. Senest ændret ved Kommissionens forordning (EF) nr. 209/2003 (EFT L 28 af 4.2.2003, s. 30).

BILAG

"BILAG II

MAROKKO

Uanset tariferingsbestemmelserne vedrørende den kombinerede nomenklatur anses ordlyden af varebeskrivelserne kun for vejledende, idet præferenceordningen inden for rammerne af dette bilag bestemmes på grundlag af KN-kodernes dækning på tidspunktet for vedtagelsen af denne forordning. Hvor der er angivet ex KN-koder, bestemmes præferenceordningen ved samlet anvendelse af KN-koden og den tilsvarende varebeskrivelse.

Toldkontingenter

>TABELPOSITION>"